**Notarite Koja ettepanekud kohtute koormuse vähendamiseks**

1. **Kohesele sundtäitmisele allumise kokkulepete ringi laiendamine**

Teeme ettepaneku muuta täitemenetluse seadustikus toodud täitedokumentide loetelu selliselt, et täitedokumendiks loetakse kõik notariaalselt tõestatud kokkulepped, kus pooled võtavad endale kohustuse rahaliselt hinnatava võlgnevuse tekkimise puhul alluda kohesele sundtäitmisele. Kehtiva õiguse kohaselt on täitedokumendiks vaid need notariaalselt tõestatud kokkulepped, mille puhul on võlgnik alles pärast nõude sissenõutavaks muutumist andnud nõusoleku alluda kohesele sundtäitmisele (TMS § 2 lg 1 p 18). Praktikas on harvad juhud, kus pärast nõude sissenõutavaks muutumist selliseid kokkuleppeid notariaalselt tõestatakse. Seetõttu pöörduvad paljud võlausaldajad kohtusse täitedokumendi saamise eesmärgil olukorras, kus puudub sisuline vaidlus võlgnevuse tekkimise ja sissenõutavaks muutumise osas.

1. **Äriregistri teatud kannete tegemise pädevuse andmine notaritele**

Kohtunikuabide töökoormuse vähendamiseks ja registrimenetluse kiirendamiseks teeme ettepaneku, et notarid saaksid pädevuse ise teha järgmiseid, n-ö lihtsamaid äriregistri kandeid:

* kanne hooneühistu liikme nimekirja kantud liikme muutumisel liikmesuse võõrandamise ja pärimise korral;
* kanne osaühingu osa omandiõiguse ülemineku kohta;
* FIE tegevuse peatamise kanne;
* aadressi ja sidevahendite muutmise kanne;
* registrikaardile kantud isikute andmete muutmine või parandamine;
* kanne muu informatsioonilise sisuga andmete kohta;
* kanne ettevõtja tegevusala muutmise kohta.
1. **Abielu lahutamise pädevuse laiendamine notaritele**

Kehtiva õiguse kohaselt saab abielu abikaasade vastastikkusel kokkuleppel lahutada maakonnakeskuse kohalikus omavalitsuses või notari juures. Kui abikaasad vaidlevad abielu lahutamise või lahutusega seotud asjaolude üle, siis lahutatakse abielu kohtus. Teeme ettepaneku anda ka juhul, kui abielu lahutamise üle on vaidlus, lahutuse kinnitamine notari pädevusse ja vabastada kohtud sellest ülesandest. Lahutusega seonduvaid vaidlusi, mis puudutavad näiteks hooldusõigust, elatist või abieluvara jagamist, lahendaks jätkuvalt kohus. Muudatusega kaasneks eelduslikult aga ka nende kohtuasjade arvu vähenemine, sest notar saab erapooletu nõustajana selgitada pooltele nende õigusi ja vaidluse kohtuvälise lahendamise võimalusi.